《除日得王深甫书因寄》
宋代·刘攽

除日令休吏，官曹停簿按。深居念驰光，忽忽自兴叹。

七十称寿念，我今已过半。时命岂不知，胡为此羁宦。

况兹山野性，放荡破崖岸。应接人事间，何时无谤讪。

屡诵小雅章，惧为朋友怨。忽传故人书，远道情不问。

上言久别离，下有加餐饭。赠我新诗谣，金碧光凌乱。

鹓鸾不铩翮，龙虎谢鞿绊。乃知鞲上鹰，不及蒿下鴳。

往事那复追，来今犹可谏。终当颍水滨，躬耕为尔伴。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。